સ્ત્રીઓની એક બાબતે મને હંમેશા ઈર્ષા આવે છે. તે મા બની શકે છે. નવ મહિના સુધી પોતાના શરીરની અંદર એક નવું શરીર આકાર પામતું રહે, હલનચલન કરતું રહે એ અનુભવ ગમે તેટલા પુણ્યાત્મા પુરુષનેય નથી મળતો. પુરુષને પિતા બનવાની તક મળે છે, પણ મા બનવાનું સૌભાગ્ય નથી જ મળતું. ગર્ભાવસ્થાના નવ મહિના દરમ્યાન માતાની આંખોમાં પ્રતીક્ષાનાં કેટકેટલાં પંખીઓ ટહુકા કરતાં હશે! જેનું હજી મોં પણ જોયું નથી તેના પ્રત્યે પણ પારાવાર વહાલ વરસાવીને તેની વાટ જોવાનું કેવું સુખદ હોતું હશે એની પુરુષને પ્રતીતિ થતી જ નથી.